子偉約見過已而飲於城東但以詩來次韻
作者：釋德洪
朝代：宋

paragraphs: 一杯愁倡低眉峰，不平萬事都消融。
嗟余分身處處有，遙知到子談笑中。
平生蹤蹟亦可笑，以醜見傳如癭楓。
而公才大置閑地，正坐道骨合仙風。
頗聞少年類豪俠，臂鷹走馬王城東。
爾來閉門看脩竹，藉甚但傳詩句工。
懶於能琴嵇叔夜，癡於戀酒王無功。
明朝此樂墮渺莽，路隔關河魂夢通。
付子後堂以清夜，料理絲竹圍酥胸。
曲音少悞即回顧，笑看杯面微波紅。